钦定古今图书集成/明伦汇编/氏族典/第272卷 > 王恽
## 钦定古今图书集成/明伦汇编/氏族典/第272卷 > 王恽

按《元史王恽传》，“恽字仲谋，卫州汲县人。曾祖经，祖宇，
仕金，官敦武校尉。父天铎，金正大初，以律学中首选，
仕至户部主事。恽有才干，史天泽将兵攻宋，接以宾
礼。时省部初建，令诸路各上儒吏之能理财者一人。
恽以选至京师，上书论时政，擢为中书省详定官。二
年春，转翰林修撰，同知制诰。至元五年，建御史台，首”
拜监察御史，论列凡百五十馀章。九年，授平阳路总
管府判官。十四年，除翰林待制，拜朝列大夫、河南北
道提刑按察副使。裕宗在东宫，恽进《承华事略》二十
篇。十九年，改山东东西道提刑按察副使。二十六年，
授少中大夫、福建闽海道提刑按察使。二十八年，召
至京师，见帝于柳林行宫，遂上万言书，极陈时政。成
宗即位，献《守成事鉴》一十五篇，所论悉本诸经旨。元
贞元年，加通议大夫、知制诰。大德八年卒。赠翰林学
士承旨，追封太原郡公，谥文定。